Flere end 100 personer er døde. Mange tusinde er smittet. Og millionbyer er lukket ned, mens coronavirussen spreder sig. Kina nærmer sig undtagelsestilstand.

Det burde det kinesiske styre bruge al sin energi på. Men i stedet vælger Kinas topdiplomat i Danmark at piske en storm op over en satiretegning i Jyllands-Posten, hvor de gule stjerner på Kinas røde nationalfane er byttet ud med illustrationer af den dødelige virus.

Kinas ambassadør ser tegningen som en »fornærmelse mod Kina«, og han kræver, at det danske dagblad giver en undskyldning for at have »såret det kinesiske folks følelser«.

Taktisk fornærmelse

Er diplomaten ramt af spontan følelsesladet forargelse? Bestemt ikke. Der er tale om en taktisk fornærmelse.

Præsident Xi Jinping slår sig stadigt hårdere på brystet og styrker den nationalisme, som er den ideologiske lim, der holder sammen på Kina. Og i tråd med det opfører Kina sig stadig mere aggressivt og tyndhudet over for omverdenen.

Ingen skal træde den mindste smule på Kinas tæer, og landets diplomater sendes stadig oftere i byen for at bekæmpe kritik og påvirke debatten om Kina.